KOMISIJOS REGLAMENTAS (EB) Nr. 1248/2004
2004 m. liepos 7 d.
dėl pereinamojo laikotarpio priemonių, taikytinų kai kurioms importo ir eksporto licencijoms prekyboje žemės ūkio produktais tarp 2004 m. balandžio 30 d. buvusios sudėties Bendrijos ir Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 41 straipsnio pirmąją pastraipą,
kadangi:
(1)
Iki 2004 m. balandžio 30 d. prekyboje žemės ūkio produktais tarp Bendrijos ir Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos reikėdavo importo arba eksporto sertifikatų. Nuo 2004 m. gegužės 1 d. šioje prekyboje minėti sertifikatai nebegali būti naudojami.
(2)
Visai arba iš dalies nebuvo panaudoti kai kurie nuo 2004 m. balandžio 30 d. galiojantys sertifikatai. Reikėtų laikytis su šiais sertifikatais susijusių įsipareigojimų, kad nebūtų prarasta jais suteikiama garantija. Kadangi nebeliko šių įsipareigojimų objekto, yra pagrindo leisti juos panaikinti ir atšaukti teikiamas garantijas.
(3)
Šiame reglamente numatytos priemonės atitinka visų suinteresuotų vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Importo, eksporto ir išankstiniuose sertifikatuose sudarytos garantijos atšaukiamos, suinteresuotiems asmenims paprašius, su sąlyga, kad:
-
šių sertifikatų paskirties arba kilmės šalis yra Čekijos Respublika, Estija, Kipras, Latvija, Lietuva, Vengrija, Malta, Lenkija, Slovėnija ir Slovakija,
-
jų galiojimas nesibaigė 2004 m. gegužės 1 d.,
-
iki šios datos jie buvo panaudoti tik iš dalies arba visai nepanaudoti.
Pirmoji pastraipa taikoma ir tiems sertifikatams, kurių paskirtis arba kilmė pažymėta „VREŠ“, su sąlyga, kad operatorius kompetentingoms valdžios institucijoms tinkamai įrodo, kad operacija buvo nukreipta į kurią nors pirmojoje pastraipoje paminėtą valstybę narę arba iš jos.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra taikomas nuo 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. liepos 7 d.